שי קלפר

שי קלפר (נולד ב-8 בינואר 1976) הוא קצין בצה"ל בדרגת תת-אלוף, המשמש מפקד עוצבת הגליל. קודם לכן שימש מפקד מרכז הכשרות היסוד בפיקוד ההכשרות והאימונים, מפקד חטיבת גולני, מפקד המרכז לאימונים באש במל"י, מפקד חטיבת שומרון, מפקד גדוד גפן ומפקד גדוד 51. קלפר נולד בכפר סבא וגדל בשערי תקווה. למד במדרשית נעם בפרדס חנה ובישיבת שבי חברון. התגייס לצה"ל באוגוסט 1996, שובץ בחטיבת גולני והתקבל לפלס"ר גולני. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לפלס"ר ומונה למפקד צוות. בהמשך שימש כמפקד פלגת האימונים בפלס"ר. לאחר מכן מונה למפקד פלוגת מסלול בגדוד 12, והוביל אותה בלחימה כנגד הטרור הפלסטיני באינתיפאדה השנייה, בין היתר במבצע חומת מגן. בהמשך הקים ושימש כמפקד פלוגה רובאית ב' בגדוד 12. באוקטובר 2003 מונה למפקד פלחה"ן גולני ושירת בתפקיד עד ספטמבר 2004. בתקופה זו השתתפה הפלוגה תחת פיקודו במבצעים רבים ביהודה ושומרון וחבל עזה. על חלקו בהובלת הפלוגה זכה בצל"ש מפקד אוגדה ממפקד עוצבת געש. במהלך התפקיד הועמד לדין משמעתי לאחר תקרית שבה ירו כוחות שהיו תחת פיקודו אש חיה לעבר מפגינים פלסטינים ואנשי שמאל ופצעו שניים מהם, בסמוך לגדר ההפרדה ליד אלקנה. מסקנות ועדת הבדיקה קבעו כי הכוח בפיקודו הגיע לאירוע ללא אמצעים לפיזור הפגנות כנדרש. בשנת 2005 מונה למפקד פלס"ר גולני, תפקיד שבו שימש עד סוף מלחמת לבנון השנייה, ובמהלכה השתתף בין היתר בחילוץ מקרב בינת ג'בייל. בהמשך שירת כסגן מפקד גדס"ר גולני בין השנים 2006–2007. לאחר לימודים מונה לקצין אג"ם של חטיבת גולני בין השנים 2009–2010. בשנת 2010 הועלה לדרגת סא"ל ומונה למפקד גדוד 51, תפקיד בו שירת עד 25 ביוני 2012. בשנת 2012 מונה למפקד גדוד הדס בבה"ד 1, ושימש בתפקיד עד שנת 2013. לאחר מכן מונה למפקד גדוד גפן בין השנים 2013 - 2014. בעקבות מבצע שובו אחים נדחתה כניסתו המתוכננת לתפקיד מפקד חטיבת שומרון. לאחר נפילת מחליפו, דולב קידר, במבצע צוק איתן, חזר זמנית לפקד על גדוד גפן. לאחר המבצע הועלה לדרגת אל"ם ומונה בשנת 2014 למפקד חטיבת שומרון. הוא שירת בתפקיד עד 1 ביוני 2016. לאחר מכן יצא ללימודים במכללת המלחמה של צבא ארצות הברית. ביולי 2017 מונה למפקד המרכז לאימונים באש במל"י, ושימש בתפקיד עד מאי 2018. ב-24 במאי 2018 מונה למפקד חטיבת גולני, תפקיד אותו מילא עד 2 באוגוסט 2020. באוגוסט 2020 הועלה לדרגת תא"ל ומונה למפקד מרכז הכשרות היסוד בפיקוד ההכשרות והאימונים, ושימש בתפקיד עד 1 במרץ 2022. ב-26 באפריל 2022 מונה למפקד עוצבת הגליל. באמצע שנת 2023 התריע קלפר שהכוחות העומדים תחת פיקודו אינם מספיקים כדי להתמודד עם מתקפת פתע. קלפר הוביל את האוגדה בחזית הצפונית במלחמת חרבות ברזל. ב-17 ביולי 2023 הוחלט על מינויו לראש מטה זרוע היבשה. שנה לאחר מכן, כאשר ביקש בעקבות מלחמת חרבות ברזל המתמשכת להישאר בתפקידו כמפקד עוצבת הגליל – המינוי בוטל, והועבר לתא"ל רמי אבודרהם. קלפר מתגורר בלשם, נשוי לאפרת ואב לארבעה. בעל תואר ראשון בלימודי ארץ ישראל מאוניברסיטת בר-אילן, ותואר שני באסטרטגיה וביטחון ממכללת המלחמה של צבא ארצות הברית. מדיה וקבצים בנושא שי קלפר בוויקישיתוף סרן שי קלפר, באתר הגבורה שי קלפר באתר גדס"ר גולני אמיר בוחבוט, עשרת הקצינים הדתיים המבטיחים - פרוייקט חד פעמי, באתר nrg‏, 11 בפברואר 2007 יוחאי עופר, מי אתה שי קלפר? הכירו את המח"ט הבא של גולני, באתר nrg‏, 7 באוגוסט 2017 גולני שלו: שי קלפר נפרד מהכומתה החומה, באתר ערוץ 7, 12 באוגוסט 2020 מכתביו שי קלפר, ‏מנהיגות המג-ד בשדה הקרב בעבר בהווה ובעתיד, מערכות 434, דצמבר 2010. המאמר זכה במקום השני בפרס הרמטכ"ל לכתיבה צבאית לשנת התשע"א אל"ם שי קלפר, עם דגל ישראל בפאוץ', תחת אש, באתר ישראל היום, 10 במאי 2016 לילך שובל, גולני חובשת כיפה, ישראל היום, 6 בינואר 2010 עמרי חפץ ואביתר אורן, אני חוזר לגדוד, באתר צה"ל (דרך ארכיון האינטרנט), 1 באפריל 2012 יוחאי עופר, הקצין שאישר לחייליו לירות על מתפרעים יקודם, באתר nrg‏, 24 בפברואר 2014 עשהאל לובוצקי, מן המדבר והלבנון, הוצאת ידיעות ספרים, 2008. עמ' 81–83 דנה פטרוב, קציני החי"ר העתידיים תרגלו לוחמה מורכבת בשטח בנוי, באתר צה"ל (דרך ארכיון האינטרנט), 26 באוגוסט 2013 מח"ט חדש לגולני: מפקד סיירת החטיבה ימונה לתפקיד, באתר nana10‏, 7 באוגוסט 2017 טקס החלפת מפקד 828 התקיים בביסלמ"ח, באתר צה"ל, 26 באוגוסט 2020 הוקם המרכז החדש שמאחד את כל הכשרות היסוד, באתר צה"ל, 4 בספטמבר 2020 רשימת המפקדים הבכירים החדשים בצה"ל, באתר צה"ל, 1 ביולי 2019 תא"ל שי קלפר סיים את תפקידו כמפקד מרכז הכשרות היסוד, באתר צה"ל, 2 במרץ 2022 רשימת המפקדים החדשים בצה"ל, באתר צה"ל, 12 ביולי 2021 יוסי יהושוע, "רצועת הביטחון" בגליל, והעימות לפני 7.10 בין מפקד האוגדה לראש אמ"ן: "לא תהיה התרעה? כל המטכ"ל יתפטר", באתר ynet, 19 בינואר 2024 מפקד עוצבת הגליל דחה את סיום תפקידו בגלל המלחמה, באתר ערוץ 7, 26 ביולי 2024